岳珂
米元章书简帖赞
论书自晋始，盖因其风俗之清而流之于妍。
降而六代，又以其羽尚之笃而溺之于专。
维唐设科，身判书言。
作成自初，欧褚争先，
薛靓张颠，颜真迎便。
中世而后，虽经生楷隶，
犹得以扬镳而鸣鞭。五季日卑，
吾宋兴焉。士以德进，
舍艺之偏。既窒其进取之涂，
故世之以书名家者，皆不杂以人而纯乎天。
更八叶之豫丰，乃设学而详延。
有芾者出，集其大全。
盖繇羲献而来，遡崇观而前，
或营萃以拔棘，或宫墙而及肩，
或小醇而大疵，蔌舍正而取权。
六书之统，殆所谓芾之死不得其传也。
巘巘乔岳，洋洋大川，
草木风云，波涛蛟鼋。
我系此评，其然岂然。
较三十里，后八百年。